**Kodukorraga kehtestatakse Tartu linna asutuses Varjupaik turvakoduteenuse ja sotsiaalmajutusteenuse (koos nimetatud teenus) saajatele ühtsed tingimused teenuse osutamisega seotud ruumide kasutamisel, igapäevaelu korraldamisel, teenuse saajate külastamisel ja üldise korra järgimisel teenuse osutamiseks ettenähtud ruumides. Kodukorra sätted kohalduvad ja on järgimiseks kohustuslikud kõikidele teenuse saajatele ning teenuse osutamiseks ettenähtud ruumides viibivatele isikutele, sealhulgas külalistele.**

**I ÜLDSÄTTED**

1.1. Teenus on tagatud teenuse saajale ööpäevaringselt. Ruumides kehtib öörahu kella 23.00-6.00.

1.2. Teenuse osutajal on õigus ööpäevaringselt ette teatamata siseneda eluruumidesse eesmärgiga kontrollida teenuse saaja poolt lepingu ja/või kodukorra täitmist.

1.3. Varjupaika saabumisel, kohustub isik, sh külaline näitama teenuse osutajale ette oma asjad.

1.4. Varjupaik ei vastuta teenuse saaja ja teiste ruumides viibivate isikute isiklike asjade eest.

1.5. Teenuse saajaid kaastakse teenuse osutamise protsessi ja teenuse saajal on õigus teha ettepanekuid teenuse osutamise paremaks korraldamiseks.

1.6. Varjupaigas viibivate isikute turvalisus tagamiseks, võimaldab teenuse osutamiseks ettenähtud ruumidesse sisse- ja väljapääsu üksnes teenuse osutaja.

1.7. Teenuse osutajal on õigus keelduda joobes isikute ruumidesse lubamisest. Ruumidesse ei lubata üle 0,4 promillise joobega isikut. Isiku nõusolekul on võimalik tuvastada isiku joove teenuse osutaja poolt alkomeetriga.

1.8. Teenuselt lahkumisel hoitakse teenuse saaja isiklikke asju teenuse osutaja poolt 14 järjestikkust kalendripäeva. Asjad, mida 14 järjestiku kalendripäeva jooksul pärast teenuse osutamise lõpetamist ära ei viida, kuuluvad äraviskamisele.

**II Teenusel viibimine**

2.1. Teenuse saaja on kohustatud:

2.1.1. täitma teenuse osutaja korraldusi teenuse osutamist, sh kodukorra täitmist puudutavates küsimustes;

2.1.2. andma majast väljumisel tema kasutusse antud toa võtme teenuse osutaja kätte.

2.1.3. tagama puhtuse ja korra üldkasutatavates ning isikule kasutusse antud ruumides. Teenuse osutajal on õigus kontrollida ruumide korrasolekut ning nõuda vajadusel nende korrastamist;

2.1.4. tagama isikliku hügieeni, sealhulgas pesema regulaarselt iseennast, oma riideid ja voodipesu. Turvakoduteenuse saaja pesu pesemist korraldab vajadusel teenuse osutaja;

2.1.5. tagama elektri- ja muude seadmete kasutamisel tuleohutuse;

2.1.6. mitte tegema ruumides olevate seadmete, sisustuse ega viimistluse täiendusi ega ümberseadistusi ilma varjupaiga juhataja loata;

2.1.7. teavitama esimesel võimalusel teenuse osutajat purunenud sisustusest või inventarist;

2.1.8. teavitama viivitamata teenuse osutajat kõigist ruumides tekkinud riketest, avariiohtlikest

olukordadest ja kodukorra rikkumistest;

2.1.9. hüvitama tema või tema perekonnaliikmete või külaliste tegevuse tõttu eluruumis või selles asuvate seadmete või mööbli kahjustamisest või hävitamisest tekkinud kahju.

2.2. Teenuse osutajal on õigus paigutada teenuse saajaid ümber teise ruumi teenuse osutamise paremaks korraldamiseks või muul põhjendatud juhul.

**2.4. Toitlustamine**

2.4.1. Üldjuhul on teenuse saajal võimalik kasutada toidu valmistamiseks selleks ette nähtud ruumi. Toiduained on võimalik säilitada kappides ja külmkapis.

2.4.2. Vajadusel korraldatakse toitlustamine teenuse osutaja poolt.

**2.5. Riided ja hügieenitarbed**

2.5.1. Turvakoduteenuse saajale kindlustatakse vajadusel hügieenitarbed ja riided teenuse osutaja poolt.

**2.6. Isiklikud asjad ja raha**

2.6.1. Isiklikke asju on teenuse saajal võimalik hoida oma toas.

2.6.2. Väärtuslikud asjad, raha ja dokumendid on võimalik anda hoiule teenuse osutaja šeifi. Teenuse osutaja dokumenteerib asjade sisseandmise ja väljavõtmise kuupäeva, toiming allkirjastatakse teenuse saaja ja Varjupaiga töötaja poolt.

2.6.3. Teenuse saaja informeerib kaduma läinud/varastatud asjast teenuse osutajat esimesel võimalusel. Teenuse osutaja aitab teenuse saajal selgitada välja juhtumiga seotud asjaolusid ja vajadusel esitada avalduse politseile.

2.6.4. Vajadusel võib teenuse osutaja teiste teenuse saajate turvalisuse huvides korraldada isiku asjade läbivaatamise.

**2.7. Vaba aeg**

Teenuse saajail on võimalik viibida vabal ajal puhkeruumis.

**2.8. Külastamise kord**

2.8.1. Teenuse saajat on lubatud teenuse osutamise ruumides külastada kooskõlastatult teenuse osutajaga.

2.8.2. Teenuse osutaja fikseerib isikut tõendava dokumendi alusel külastaja ja külaskäigu kestvuse.

2.8.3. Teenuse osutajal on õigus keelduda külastusest, kui esineb kahtlus, et see võib kujutada ohtu teenuse saajale.

2.8.4. Teenuse osutajal on õigus nõuda teenuse kodukorda rikkuva külastaja lahkumist.

**2.9. Keelatud asjad ja tegevused**

2.9.1. Turvakoduteenuse saajal ja teistel ruumides viibivatel isikutel, sh külalistel on keelatud:

2.9.1.1. viibida teise isiku toas ilma selle isiku ja teenuse osutaja loata;

2.9.1.2. viibida teenuse osutaja töötajatele ettenähtud ruumides;

2.9.1.3. suitsetamine Varjupaigas, välja arvatud selleks ettenähtud kohas;

2.9.1.4. teisi isikuid häiriv või vägivaldne käitumine (sh vaimne, füüsiline, seksuaalne);

2.9.1.5. alkoholi, narkootilise, psühhotroopse või muu toksilise joobe tekitamiseks kasutatava aine omamine ja tarvitamine;

2.9.1.6. lõhkeaine, pürotehnilise aine ja pürotehnilise toote lõhkematerjaliseaduse tähenduses omamine;

2.9.1.7. relvad relvaseaduse tähenduses (s.h. külmrelvad, gaasipihustid);

2.9.1.8. muu asja kaasa võtmine, mis võib kujutada ohtu teenust saava isiku enda või teiste isikute elule ja tervisele;

2.9.1.9. teenuse osutaja või teiste teenuse osutamiseks ettenähtud ruumides viibivate isikute vara lõhkumine ja kahjustamine;

2.9.1.10. lemmikloomade pidamine.

2.9.2. Ohukahtluse korral punktides 2.9.1.6, 2.9.1.7 nimetatud asjade ja/või ainete või punktis 2.9.1.5 nimetatud aine kohta, mida kasutatakse narkootilise joobe tekitamiseks edastab teenuse osutaja politseile andmed ohu väljaselgitamiseks.

2.9.3. Punktis 2.9.1. nimetatud keelatud aine ja/või esemega, mis ei sea kedagi otseselt ohtu, kuid on teenuse osutaja hinnangul Varjupaiga ruumides keelatud, on võimalik anda teenuse osutaja kätte hoiule.

2.9.4. Juhul, kui teenuse osutaja avastab isikud, kellel ei ole õigust ruumides viibida, on tal õigus nõuda nende lahkumist.

**III KODUKORRAGA TUTVUMINE**

3.1. Kodukorda tutvustatakse igale teenusele saabunud isikule allkirja vastu. Allkirjaga kinnitab isik, et ta on tutvunud kodukorraga ja kohustub seda järgima.

3.2. Kodukord on kättesaadav Varjupaiga tubades ja Varjupaiga kodulehel.